b'\n_START_ARTICLE_\nAnglija\n_START_SECTION_\nEtimologija\n_START_PARAGRAPH_\nAnglija pavadinta pagal anglus, did\xc5\xbeiausi\xc4\x85 i\xc5\xa1 daugelio german\xc5\xb3 gen\xc4\x8di\xc5\xb3, \xc4\xafsik\xc5\xabrusi\xc5\xb3 Anglijoje V ir VI am\xc5\xbeiuose, kurios, kaip manoma, yra kilusios i\xc5\xa1 Angelno pusiasalio, dabartin\xc4\x97s Danijos ir \xc5\xa1iaurin\xc4\x97s Vokietijos teritorijos._NEWLINE_Kasdienin\xc4\x97je kalboje \xc5\xbeodis \xe2\x80\x9eAnglija\xe2\x80\x9c da\xc5\xbenai vartojamas neteisingai, Anglija vadinant vis\xc4\x85 Did\xc5\xbei\xc4\x85j\xc4\x85 Britanij\xc4\x85 ar Jungtin\xc4\x99 Karalyst\xc4\x99. Yra pavyzd\xc5\xbei\xc5\xb3, kai istoriniuose \xc5\xa1altiniuose \xc4\xaf s\xc4\x85vok\xc4\x85 \xe2\x80\x9eAnglija\xe2\x80\x9c \xc4\xaftraukiama taip pat \xc5\xa0kotija ir Velsas. \xc5\xa0i s\xc4\x85vokos interpretacija vartojama visame pasaulyje, tarp j\xc5\xb3 ir pa\xc4\x8di\xc5\xb3 angl\xc5\xb3. Tai da\xc5\xbenai sukelia nesusipratim\xc5\xb3 tarp Did\xc5\xbeiosios Britanijos gyventoj\xc5\xb3.\n_START_SECTION_\nGeografija\n_START_PARAGRAPH_\nAnglija u\xc5\xbeima centrin\xc4\x99 ir pietin\xc4\x99 Did\xc5\xbeiosios Britanijos salos dal\xc4\xaf, taip pat kelet\xc4\x85 sal\xc5\xb3, i\xc5\xa1 kuri\xc5\xb3 did\xc5\xbeiausia\xc2\xa0\xe2\x80\x93 Isle of Wight. \xc5\xa0iaur\xc4\x97je ribojasi su \xc5\xa0kotija, vakaruose\xc2\xa0\xe2\x80\x93 su Velsu. Anglija yra ar\xc4\x8diau \xc5\xbeemynin\xc4\x97s Europos nei bet kuri kita Britanijos dalis, nuo Pranc\xc5\xabzijos j\xc4\x85 skiria tik 52\xc2\xa0km j\xc5\xabros. Tunelis po Laman\xc5\xa1u, esantis prie Folkstono, Anglij\xc4\x85 jungia su Europos \xc5\xbeemynu. Anglijos\xc2\xa0\xe2\x80\x93 Pranc\xc5\xabzijos siena yra tunelio pusiaukel\xc4\x97je._NEWLINE_Did\xc5\xbei\xc4\x85j\xc4\x85 dal\xc4\xaf Anglijos sudaro kalvos, ta\xc4\x8diau \xc5\xa1iaur\xc4\x97je neauk\xc5\xa1t\xc5\xb3 kaln\xc5\xb3 grandin\xc4\x97 skiria Ryt\xc5\xb3 ir Vakar\xc5\xb3 Anglij\xc4\x85. Rytuose taip pat yra \xc5\xbeema, pelk\xc4\x97ta lyguma, kurios didel\xc4\x97 dalis buvo nusausinta ir dabar naudojama \xc5\xbeem\xc4\x97s \xc5\xabkiui._NEWLINE_Londonas, be abejo, yra vienas did\xc5\xbeiausi\xc5\xb3 ir judriausi\xc5\xb3 miest\xc5\xb3 ne tik Anglijoje, bet ir visame pasaulyje. Antras pagal dyd\xc4\xaf Anglijos miestas yra Birmingemas. Kiti did\xc5\xbeiausi Anglijos miestai\xc2\xa0\xe2\x80\x93 Lydsas, \xc5\xa0efildas, Liverpulis, Man\xc4\x8desteris, Bradfordas, Bristolis, Koventris, Lesteris, Notingamas.\n_START_SECTION_\nDemografija\n_START_PARAGRAPH_\nAnglijos populiacija susiformavo per daugel\xc4\xaf imigracijos bang\xc5\xb3. Pagrindin\xc4\x97s migracijos bangos vyko apie 600 pr.m.e (keltai), Romos laikotarpiu (kareiviai i\xc5\xa1 visos imperijos), 350\xe2\x80\x93550 (anglai, saksai, jutai), 800\xe2\x80\x93900 (vikingai, danai), 1066 (normanai), 1650\xe2\x80\x931750 (atvyk\xc4\x97liai i\xc5\xa1 Europos bei hugenotai), 1880\xe2\x80\x931940 (\xc5\xbeydai), 1950\xe2\x80\x931985 (Karib\xc5\xb3 sal\xc5\xb3 gyventojai, afrikie\xc4\x8diai, piet\xc5\xb3 azijie\xc4\x8diai), 1985\xe2\x80\x93 (ryt\xc5\xb3 europie\xc4\x8diai, kurdai, pab\xc4\x97g\xc4\x97liai).\n_START_SECTION_\nArchitekt\xc5\xabra\n_START_PARAGRAPH_\nAnks\xc4\x8diausios Anglijoje rastos architekt\xc5\xabrin\xc4\x97s liekanos datuojamos apie 3500 m. pr. m. e. Tai buvo neolito \xc5\xbemoni\xc5\xb3 pylim\xc5\xb3 stovyklos ir kalv\xc5\xb3 kapai (mil\xc5\xbeinkapiai). Ma\xc5\xbedaug dar po dviej\xc5\xb3 \xc5\xa1imt\xc5\xb3 met\xc5\xb3 prad\xc4\x97jo atsirasti akmen\xc5\xb3 rat\xc5\xb3 statiniai, i\xc5\xa1 kuri\xc5\xb3 garsiausias yra Stounhend\xc5\xbeas (apie 2800 m. pr. m. e.). Apie 700 m. pr. m. e. gele\xc5\xbeies am\xc5\xbeiaus metu prad\xc4\x97ti statyti kalv\xc5\xb3 fortai. I a. \xc4\xaf Anglij\xc4\x85 \xc4\xafsiver\xc5\xbe\xc4\x99 rom\xc4\x97nai atsine\xc5\xa1\xc4\x97 Vidur\xc5\xbeemio j\xc5\xabros kult\xc5\xabr\xc4\x85: buvo statomos rom\xc4\x97ni\xc5\xa1kos vilos ir pastatyta Adriano siena. _NEWLINE_V a. po german\xc5\xb3-saks\xc5\xb3 invazijos Anglijoje paplito anglosaks\xc5\xb3 menas, statiniai buvo mediniai, ta\xc4\x8diau VII a. paplitus krik\xc5\xa1\xc4\x8dionybei prad\xc4\x97tos statyti akmenin\xc4\x97s ba\xc5\xbeny\xc4\x8dios. Nuo XI a. pr. Anglijoje prad\xc4\x97jo plisti romanikos stilius, kurio pavyzdys yra Daremo katedra. XII a. pabaigoje prad\xc4\x97jo plisti gotikos stilius, kurio pavyzd\xc5\xbeiai yra Solsberio katedra ir Vestminsterio abatija. V\xc4\x97lyvaisiais viduram\xc5\xbeiais paplito Tiudor\xc5\xb3 stilius (apie 1490\xe2\x88\x921560 m.), po jo sek\xc4\x97 renesansin\xc4\x97 El\xc5\xbebietos architekt\xc5\xabra (apie 1550\xe2\x88\x921625 m.). V\xc4\x97liau paplit\xc4\x99s baroko stilius buvo menkai i\xc5\xa1reik\xc5\xa1tas Anglijoje, jo pavyzd\xc5\xbeiai \xe2\x88\x92 Hovardo pilis ir Blenheimo r\xc5\xabmai. Po 1666 m. Did\xc5\xbeiojo Londono gaisro miesto statini\xc5\xb3, tarp j\xc5\xb3 \xc5\xa0v. Pauliaus katedros, atstatym\xc4\x85 pri\xc5\xbei\xc5\xabr\xc4\x97jo Kristoferis Renas, vertinamas i\xc5\xa1kiliausiu to meto Anglijos architektu._NEWLINE_XVIII a. Anglijoje paplito klasicistin\xc4\x97 Jurgio architekt\xc5\xabra ir paladianizmas, pastarasis Anglijoje pasirei\xc5\xa1k\xc4\x97 jau XVII a. prad\xc5\xbeioje (Karalien\xc4\x97s namas Grinvi\xc4\x8de, arch. Inigas D\xc5\xbeounsas). XIX a. prad\xc5\xbeioje vyravo regencijos architekt\xc5\xabra, prad\xc4\x97jo plisti neogotikinis stilius, kuris suklest\xc4\x97jo am\xc5\xbeiaus viduryje (Vestminsterio r\xc5\xabmai). XX a. Anglijoje paplito modernistin\xc4\x97 architekt\xc5\xabra. Garsiais modernistiniais Anglijos architektais minimi: Ri\xc4\x8dardas Rod\xc5\xbeersas, Deividas \xc4\x8ciperfildas, D\xc5\xbeeimsas Stirlingas, Kevinas Rou\xc4\x8das, Normanas Fosteris, i\xc5\xa1 Irako kilusi Zaha Hadid.\n_START_SECTION_\nDail\xc4\x97\n_START_PARAGRAPH_\nNacionalin\xc4\x97 Anglijos dail\xc4\x97s mokykla i\xc5\xa1sivyst\xc4\x97 v\xc4\x97lai lyginant su kitomis pagrindin\xc4\x97mis Europos \xc5\xa1alimis. Madas Anglijos karaliaus dvare diktavo i\xc5\xa1 u\xc5\xbesienio pasikviesti dailininkai, pavyzd\xc5\xbeiui, XVI a. Anglijoje dirbo Hansas Holbeinas Jaunesnysis, XVII a. \xe2\x88\x92 Antonis van Deikas. Pirmuoju europin\xc4\x97s reik\xc5\xa1m\xc4\x97s Anglijos dailininku laikomas tapytojas ir grafikas Viljamas Hogartas (1697\xe2\x88\x921764), i\xc5\xa1gars\xc4\x97j\xc4\x99s satyriniais pasakojamojo pob\xc5\xabd\xc5\xbeio k\xc5\xabriniais. XVIII a. Anglijos dail\xc4\x97je didel\xc4\x99 reik\xc5\xa1m\xc4\x99 tur\xc4\x97jo tapytojas D\xc5\xbeo\xc5\xa1ua Reinoldsas, pirmasis Britanijos karali\xc5\xa1kosios dail\xc4\x97s akademijos prezidentas. XVIII a. talentingais Anglijos tapytojais minimi Tomas Geinsboras, D\xc5\xbeozefas Raitas i\xc5\xa1 Derbio, D\xc5\xbeord\xc5\xbeas Stabsas, Tomas Lorensas. _NEWLINE_XIX a. prad\xc5\xbeioje k\xc5\xabr\xc4\x97 tapytojai, kuri\xc5\xb3 k\xc5\xabryboje ry\xc5\xa1k\xc5\xabs romantizmo bruo\xc5\xbeai: Viljamas Bleikas, Viljamas Terneris, D\xc5\xbeonas Konsteblis. XIX a. viduryje Anglijoje susik\xc5\xabr\xc4\x97 tik angl\xc5\xb3 Viktorijos epochai b\xc5\xabdinga prerafaelit\xc5\xb3 meno srov\xc4\x97, kurios reik\xc5\xa1mingiausiomis asmenyb\xc4\x97mis buvo Dant\xc4\x97 Gabrielis Rosetis, D\xc5\xbeonas Everetas Mil\xc4\x97, Viljamas Holmanas Hantas ir XIX a. pabaigoje \xe2\x88\x92 Edvardas Bern-D\xc5\xbeounsas, D\xc5\xbeonas Viljamas Voterhausas. XIX a. Anglijos akademinei tapybai atstovavo Frederikas Leitonas, Lorensas Alma-Tadema, garsiu tekstilininku buvo Viljamas Morisas, grafiku \xe2\x88\x92 Obris Berdslis._NEWLINE_XX a. Anglijos dailininkai Ri\xc4\x8dardas Hamiltonas, Deividas Hoknis prisid\xc4\x97jo prie popmeno srov\xc4\x97s susik\xc5\xabrimo, Brid\xc5\xbeet Raili buvo garsi opmeninink\xc4\x97. XX a. Anglijos garsiais modernistiniais skulptoriais buvo Henris Muras, Barbara Hepvort, tapytojais \xe2\x88\x92 Fransis Beikonas, Liusjenas Froidas. XX a. pabaigoje i\xc5\xa1gars\xc4\x97jo menininkai Demienas Herstas, Banksy, Entonis Gormlis, i\xc5\xa1 Indijos kil\xc4\x99s skulptorius Ani\xc5\xa1as Kap\xc5\xabras._NEWLINE_Keletas Anglijos meno muziej\xc5\xb3 Londone yra vieni lankomiausi\xc5\xb3 pasaulyje. Tai Londono nacionalin\xc4\x97 galerija, Viktorijos ir Alberto muziejus, Tate Britain ir Tate Modern galerijos, bei istorijos Brit\xc5\xb3 muziejus.\n_START_SECTION_\nMuzika\n_START_PARAGRAPH_\nAnglijos profesionaliajai muzikai daug \xc4\xaftakos tur\xc4\x97jo \xc5\xbeemynin\xc4\x97s Europos muzikos, ta\xc4\x8diau Anglijoje formavosi ir specifiniai \xc5\xbeanrai, pavyzd\xc5\xbeiui, kelt\xc5\xb3 dainos ir viduram\xc5\xbei\xc5\xb3 kerolai. XV a. prad\xc5\xbeios reik\xc5\xa1mingiausiu Anglijos kompozitoriumi \xc4\xafvardijamas D\xc5\xbeonas Dansteblis. XVI a. Anglijoje i\xc5\xa1kilo reik\xc5\xa1mingi renesanso kompozitoriai Tomas Talis ir Viljamas Berdas, am\xc5\xbeiaus pabaigoje gars\xc4\x97jo D\xc5\xbeonas Daulendas, daugiausiai k\xc5\xabr\xc4\x99s \xc5\xbeemynin\xc4\x97je Europoje._NEWLINE_Garsiausiu Anglijos XVII a. baroko kompozitoriumi buvo Henris Perselis. XVIII a. prad\xc5\xbeioje i\xc5\xa1 Vokietijos \xc4\xaf Anglij\xc4\x85 atvyko ir tapo nat\xc5\xabralizuotu Britanijos pilie\xc4\x8diu Georgas Frydrichas Hendelis. Kai kurie v\xc4\x97liau k\xc5\xabr\xc4\x99 gars\xc5\xabs Anglijos klasikin\xc4\x97s muzikos kompozitoriai: Edvardas Elgaras (1857\xe2\x80\x931934), Frederikas Delijus (1862\xe2\x80\x931934), Gustavas Holstas (1874\xe2\x80\x931934), Ralfas Vonas Viljamsas (1872\xe2\x80\x931958), Bend\xc5\xbeaminas Britenas (1913\xe2\x80\x931976). Vienu populiariausi\xc5\xb3 pasaulio miuzikl\xc5\xb3 k\xc5\xabr\xc4\x97j\xc5\xb3 buvo Endrius Loidas V\xc4\x97beris (g. 1948 m.)_NEWLINE_XX a. antrojoje pus\xc4\x97je suklest\xc4\x97jo Anglijos populiarioji muzika. Septintajame XX a. de\xc5\xa1imtmetyje grup\xc4\x97 The Beatles tapo populiariausia vis\xc5\xb3 laik\xc5\xb3 muzikos grupe pasaulyje ir laikoma \xc4\xaftakingiausia popmuzikos istorijoje. I\xc5\xa1gars\xc4\x97jo roko grup\xc4\x97s The Rolling Stones, The Who, Led Zeppelin, Pink Floyd, Queen, solo atlik\xc4\x97jas Eltonas D\xc5\xbeonas. I\xc5\xa1 Anglijos kil\xc4\x99 pop ir roko atlik\xc4\x97jai nuolat susilaukdavo pasaulinio populiarumo.\n_START_SECTION_\nLiterat\xc5\xabra\n_START_PARAGRAPH_\nAnks\xc4\x8diausi Anglijos ra\xc5\xa1ytiniai \xc5\xa1altiniai datuojami VII a. I\xc5\xa1 ankstyvosios anglosaks\xc5\xb3 poezijos garsiausiu k\xc5\xabriniu yra \xe2\x80\x9eBeovulfas\xe2\x80\x9c, u\xc5\xbera\xc5\xa1ytas X a. pabaigoje. Garsiausiu viduram\xc5\xbei\xc5\xb3 Anglijos poetu buvo D\xc5\xbeefris \xc4\x8coseris (1343\xe2\x80\x931400). V\xc4\x97lyvaisiais viduram\xc5\xbeiais buvo populiarios istorijos ir dramos karaliaus Art\xc5\xabro tema, garsiu to meto autoriu buvo Tomas Moras. Angl\xc5\xb3 literat\xc5\xabra vis\xc5\xb3 pirma siejama su renesanso dramaturgo Viljamo \xc5\xa0ekspyro (1564\xe2\x80\x931616) vardu, kuris da\xc5\xbenai \xc4\xafvardijamas garsiausiu vis\xc5\xb3 laik\xc5\xb3 dramaturgu. Jo tragedijos \xe2\x80\x9eHamletas\xe2\x80\x9c, \xe2\x80\x9eMakbetas\xe2\x80\x9c, \xe2\x80\x9eOtelas\xe2\x80\x9c, \xe2\x80\x9eKaralius Lyras\xe2\x80\x9c ir kt. i\xc5\xa1laik\xc4\x97 populiarum\xc4\x85 iki \xc5\xa1i\xc5\xb3 laik\xc5\xb3. V. \xc5\xa0ekspyras taipogi paliko s\xc4\x97kming\xc5\xb3 komedij\xc5\xb3 ir sonet\xc5\xb3. Tuo pat metu gyveno ir k\xc5\xabr\xc4\x97 auk\xc5\xa1tai vertinami V. \xc5\xa0ekspyro am\xc5\xbeininkai Benas D\xc5\xbeonsonas ir Kristoferis Marlou. XVII a. garsiu poetu buvo D\xc5\xbeonas Miltonas._NEWLINE_XVIII a. \xe2\x80\x9eRobinzonu Kruzu\xe2\x80\x9c i\xc5\xa1gars\xc4\x97jo Danielis Defo, \xe2\x80\x9eGuliverio kelion\xc4\x97mis\xe2\x80\x9c \xe2\x88\x92 Airijoje k\xc5\xabr\xc4\x99s D\xc5\xbeonatanas Sviftas, ra\xc5\xa1\xc4\x97 prozininkai Semiuelis Ri\xc4\x8dardsonas, Henris Fyldingas. XVIII ir XIX a. sand\xc5\xabroje k\xc5\xabr\xc4\x97 poetas Viljamas Bleikas, prozinink\xc4\x97 D\xc5\xbeein\xc4\x97 Ostin. XIX a. pr. romantizmui atstovavo poetai Baironas, P. B. \xc5\xa0elis, D\xc5\xbe. Kytsas. XIX a. viduryje suklest\xc4\x97jo Anglijos realistinis romanas, atstovai \xe2\x88\x92 \xc4\x8carlzas Dikensas, Viljamas Teker\xc4\x97jus, seserys \xc5\xa0arlot\xc4\x97, Emil\xc4\x97 ir Ana Bront\xc4\x97s. XIX a. pb. ir XX a. pr. k\xc5\xabr\xc4\x97 prozininkai Tomas Hardis, i\xc5\xa1 JAV kil\xc4\x99s Henris D\xc5\xbeeimsas, Vird\xc5\xbeinija Vulf, Deividas Herbertas Lorensas, Edvardas Morganas Forsteris, fantastas Herbertas D\xc5\xbeord\xc5\xbeas Velsas, neoromantikai D\xc5\xbeozefas Konradas ir Radjardas Kiplingas. Gars\xc5\xabs XX a. autoriai: i\xc5\xa1 JAV kil\xc4\x99s poetas Tomas Sternsas Eliotas, satyrikas D\xc5\xbeord\xc5\xbeas Orvelas, prozininkai D\xc5\xbeonas Golsvortis, Viljamas Goldingas, i\xc5\xa1 Indijos kil\xc4\x99s Salmanas Ru\xc5\xa1dis._NEWLINE_Angl\xc5\xb3 ra\xc5\xa1ytojai, kurie gerai \xc5\xbeinomi populiariuosiuose \xc5\xbeanruose: detektyv\xc5\xb3 ra\xc5\xa1ytoja Agata Kristi, vaik\xc5\xb3 ra\xc5\xa1ytojas Luisas Kerolis, fentezy k\xc5\xabr\xc4\x97jai D\xc5\xbe. R. R. Tolkinas, D\xc5\xbeoana Rouling.\n_START_SECTION_\nSportas\n_START_PARAGRAPH_\n1966\xc2\xa0m. Anglijoje vyko VIII pasaulio futbolo \xc4\x8dempionatas, 1996\xc2\xa0m.\xc2\xa0\xe2\x80\x93 X Europos futbolo \xc4\x8dempionatas._NEWLINE_2012\xc2\xa0m. Anglijoje vyko Vasaros olimpin\xc4\x97s \xc5\xbeaidyn\xc4\x97s.'